ছবির নাম ‘বাহুবলী ২: দ্য কনক্লুশন’। এই ফ্যান্টাসি মুভির মূল চরিত্রের নাম অমরেন্দ্র বাহুবলী। প্রজাদের মধ্যে যে ব্যাপক জনপ্রিয়, বীর, কর্তব্য-নিষ্ঠায় অবিচল। যাঁর টানে সবাই এক হয়ে যেতে পারেন। রাজা রানির যুদ্ধ নিয়ে এক অলীক রূপকথা গল্প। ছবির নামেই বোঝা যায়, ‘দ্য কনক্লুশন’ অর্থাৎ সমাধান। রূপকথা মানেই অলীক কল্পনার স্বপ্নপূরণ। সবার মুখে হাসি ফুটিয়ে শেষে জনপ্রিয় নায়কের জয়।
আসানসোলে অমরেন্দ্র বাহুবলীর সঙ্গে জুড়ে গিয়েছে আরেকটা নাম, তা হল জিতেন্দ্র বাহুবলী। আসলে আসানসোলের মেয়র জিতেন্দ্র তিওয়ারিকে এই নামেই ডাকছেন শাসক বিরোধী দলের সব নেতা। কারণ, বুধবার এক অভিনব কাণ্ড ঘটিয়ে ফেলেছেন জিতেন্দ্র।
তৃণমূল তো বটেই, সিপিএম, কংগ্রেস, বিজেপি সব বিরোধীকে এক ছাদের তলায় নিয়ে আসতে সক্ষম হলেন তিনি। এ রাজ্যে এই দৃশ্য অলীক রূপকথার মতো শোনালেও এটাই সত্যি। বুধবার সন্ধ্যায় আসানসোল পুরনিগমের ১০৬টি ওয়ার্ডের সমস্ত কাউন্সিলরকে একসঙ্গে নিয়ে গিয়ে ‘বাহুবলী ২: দ্য কনক্লুশন’ ছবি দেখিয়ে আনলেন শহরের মেয়র।
আসানসোলের মেয়র জিতেন্দ্র তিওয়ারি উদ্যোগ নিয়ে সিপিএম কংগ্রেস বিজেপির কাউন্সিলরদের সপরিবারে সিনেমা হলে পাঠান। অত্যন্ত গোপনীয়তার সঙ্গে বুধবার সন্ধ্যায় কাজটি সেরে ফেলেন জিতেন্দ্রবাবু। বুধবার বিকেলের পর কাউন্সিলরদের অধিকাংশই শহরের একটি মলে মাল্টিপ্লেক্সে সবাই জমায়েত হন একসঙ্গে। যদিও গোটা বিষয়টি ঘটে অত্যন্ত গোপনীয়তার সঙ্গে। 
আরও পড়ুন
‘বাহুবলী-২’-এর কাটাপ্পার সঙ্গে মোদীর কী যোগ, ট্রেলার দেখে জেনে নিন
বুধবার মেয়র জিতেন্দ্র তিওয়ারি নিজে বাইরে ছিলেন। কিন্তু ব্যবস্থাপনা তিনিই সব করে রেখেছিলেন। তৃণমূল-বিজেপি-কংগ্রেস-সিপিএমকে একসঙ্গে ‘বাহুবলী ২: দ্য কনক্লুশন’ দেখিয়ে জিতেন্দ্রই নাকি এখন বাহুবলী। কারণ তিনি
অলীক রূপকথার স্বপ্নপূরণ ঘটিয়ে, সবার মুখে হাসি ফুটিয়েছেন। কাউন্সিলররা জানাচ্ছেন শুধু তাঁরাই নন, তাঁদের পরিবারের সদস্যরাও এসি প্রেক্ষাগৃহে বসে বাহুবলী দেখার সুযোগ পেয়েছেন।
আসানসোলের কয়েকজন কাউন্সিলর জানিয়েছেন, হঠাৎ করেই তাঁদের কাছে এই প্রস্তাব আসে। বুধবার বেলা ১১টা নাগাদ পুরনিগম থেকে ফোন করে বাহুবলী দেখার কথা বলা হয়। কংগ্রেসের কাউন্সিলর অভিজিৎ আচার্য জানান, আসানসোলের পুরনিগমের কাউন্সিলরদের মধ্যে সম্পর্ক অত্যন্ত বন্ধুত্বপূর্ণ। তিনিই মেয়রকে ‘বাহুবলী ২’ দেখানোর অনুরোধ করেছিলেন বলে দাবি করেন অভিজিৎবাবু। 
বিজেপির ভৃগু ঠাকুর বলেন, তিনি তৃণমূল ও তাদের নীতির ঘোর বিরোধী হলেও ব্যক্তিগতভাবে মেয়র জিতেন্দ্র তিওয়ারির অনেক উদ্যোগকে সাধুবাদ জানান। অতীতে এরকম মেয়র দেখেননি বলেও ভৃগু জানান। সিপিএমের কাউন্সিলর প্রিয়ব্রত সরকার জানান, মেয়রের এই উদ্যোগ তাঁর বেশ ভালই লেগেছে। রাজনীতির লোকদেরও বিনোদনমূলক অনুষ্ঠানে যাওয়া উচিৎ। তৃণমূল কাউন্সিলর বাদল পুঁইতণ্ডি জানান, পুরনিগম থেকে ফোন পাওয়ার পরেই সিনেমা হলে যাওয়ার সিদ্ধান্ত নিয়ে ফেলেন তিনি। মেয়র যখন খরচ দিচ্ছেন অসুবিধা কোথায়? 
আবার অনেক কাউল্সিলরের আফশোস বাইরে থাকায় সুযোগটা নিতে পারেননি তাঁরা। তবে তৃণমূলেরই কেউ কেউ রয়েছেন যাঁরা হলে যাননি। তাঁদের মতে, পরিষেবা ভুলে সিনেমা হলে যাওয়া কাউন্সিলারদের কাজ নয়। 
মেয়র জিতেন্দ্র তিওয়ারি জানিয়েছেন, তিনি নিজে ওই সিনেমা দেখার খরচ দিয়েছেন। রাজ্যে শাসক-বিরোধী তরজা রোজকার পরিচিত ছবি। সেই রাজনীতিকদেরই মিলিয়ে দিল ‘বাহুবলী।’ এর পরে তাঁর ক্ষমতা নিয়ে আর কোনও সন্দেহের অবকাশ আছে কি!